Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 233/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Scalogno di Romagna“

EU št.: PGI-IT-1539-AM01– 11.1.2021

ZOP ( ) ZGO (X)

1. Skupina vložnikov in pravni interes

Skupina: Consorzio Scalogno di Romagna [konzorcij Scalogno di Romagna]

Naslov: C/o Comune di Riolo Terme, Via Aldo Moro 2, 48025 Riolo Terme – Ravenna, Italy

Elektronski naslov: consorzioscalognodiromagna@gmail.com

Konzorcij Scalogno di Romagna ima pravico vložiti zahtevek za spremembo v skladu s členom 13(1) uredbe ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo [Navedite.]

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Člen 2:

„Označba ‚Scalogno di Romagna‘ se nanaša izključno na čebulo vrste Allium ascalonicum.“

je bil spremenjen tako:

„Označba ‚Scalogno di Romagna‘ se nanaša izključno na čebulo vrste Allium ascalonicum, ekotip romagna. Čebulice ‚Scalogno di Romagna‘ so podolgovate oblike, ki spominja na majhno pletenko, ter imajo trdo zunanjo lupino, ki je lahko rumene, kožne, rumenorjave, rjave ali sive barve, medtem ko je mesnati notranji del od bele do vijolične barve s progami. Ekotip romagna ima dolge upognjene korenine in koničaste svetlo zelene liste. Ob obiranju se čebulice združijo v šop, ki ga sestavlja različno število čebulic, med seboj povezanih s koreninami. Imajo oster vonj. Sladek in nežen okus bolj spominja na čebulo kot na česen. Njihove aromatične lastnosti so podobne lastnostim rastlin iz družine Liliaceae, saj nanje vplivajo velike količine žvepla, ki ga absorbirajo iz tal, kar je mezoelement, ki daje značilna okus in vonj. Uživajo se sveže ali posušene, pogosto pa se tudi konzervirajo v olju. Po vseh teh lastnostih se jasno razlikujejo od drugih vrst šalotke.“

Te spremembe natančneje določajo vrsto proizvoda, ki ga predstavlja ekotip romagna, vključen tudi v specifikacijo integrirane proizvodnje regije Emilija-Romanja.

Dodatki se nanašajo na lastnosti, po katerih je čebula „Scalogno di Romagna“ zlahka prepoznavna in se jasno razlikuje od drugih vrst šalotke.

Te lastnosti so bile vedno značilne za proizvod in so bile tudi fotodokumentirane. Sedaj so bolje opisane, da bi potrošniki lažje prepoznali šalotko in olajšali delo osebam, odgovornim za nadzor kakovosti.

Ta sprememba zadeva tudi točko 5(b) povzetka in se nanaša na točko 3.2 enotnega dokumenta.

Geografsko območje

Specifikacija vsebuje spremembo imena pokrajine Forli, ki se preimenuje v „pokrajino Forli-Cesena“; ta sprememba ne vpliva na območje proizvodnje.

Ta sprememba zadeva tudi točko 5(c) povzetka in se nanaša na točko 4 enotnega dokumenta.

Dokazilo o poreklu

V izvirnem besedilu člena 5 je omenjena zakonodaja, ki ne velja več; člen o dokazilu o poreklu se zato nadomesti z naslednjim:

„Vsaka faza postopka proizvodnje se nadzira, tako da se pri vsaki fazi evidentirajo vhodni in izhodni proizvodi. To, skupaj z vnosom katastrskih parcel, na katerih se prideluje proizvod, ter podatkov o proizvajalcih in obratih za pakiranje na sezname, ki jih upravlja nadzorni organ, ter prijavo proizvedenih količin inšpekcijskemu organu, zagotavlja sledljivost proizvoda. Nadzorni organ izvaja inšpekcijske preglede vseh fizičnih in pravnih oseb, ki so vnesene na te sezname, v skladu s specifikacijo proizvoda in ustreznim načrtom inšpekcijskega pregleda.“

Metoda proizvodnje

— Pogoji v zvezi s prepovedjo setve na strnišču so natančneje opredeljeni.

Stavek „Treba je počakati vsaj pet let, preden se na isti parceli znova lahko goji Scalogno,“ zadostuje za navedbo te prepovedi. Stavek „Setev na strnišču ni dovoljena“ je zato odveč in je bil izbrisan.

— Da bi se izognili morebitnim pomislekom glede razlage, so pojasnjeni postopki zaporednega gojenja, pri čemer je navedba v specifikaciji jasneje oblikovana, tj. da se čebula „Scalogno di Romagna“ ne sme gojiti v zaporedju za rastlinami razhudnikovk, peso in zeljem. Preoblikovani stavek se glasi: „Prav tako jo je prepovedano gojiti v zaporedju za rastlinami razhudnikovk, peso in zeljem.“

— Glede metode setve je uporaba čebulic vrste Allium ascalonicum, ekotip romagna, obvezna, saj je v skladu z navedbami v poglavju o povezavi z območjem porekla mogoče čebulo „Scalogna di Romagna“ gojiti le s presajanjem čebulic določenega ekotipa. Zato se stavek „Sajenje mora potekati od novembra do decembra, obiranje pa od junija naslednjega leta“ dopolni na naslednji način: „Sajenje mora potekati od novembra do decembra z uporabo vrste Allium ascalonicum, ekotip romagna, obiranje pa od junija naslednjega leta.“

— Najvišja proizvodnja na enoto, ki je že navedena kot 6–8 ton na hektar, je natančno opredeljena (8 ton na hektar), da bi olajšali preglede.

Ta sprememba zadeva tudi točko 5(e) povzetka.

Povezava z okoljem

Besedilo o povezavi z okoljem ni vključeno v sedanjo specifikacijo iz leta 1997. Zato je bilo pripravljeno besedilo, v katerem je opisana povezava z okoljem, ki je že vključena v dokumentacijo, vloženo v podatkovno zbirko DOOR, in dopolnjeno z drugimi zgodovinskimi podatki o slovesu čebule „Scalogno di Romagna“.

Poleg tega, kar je že bilo navedeno v specifikaciji in povzetku, je treba izpostaviti temeljno lastnost, da ne tvori cvetov, kar je značilno za čebulo „Scalogno di Romagna“.

Besedilo specifikacije se zato dopolni na naslednji način:

„Povezava čebule ‚Scalogno di Romagna‘ z geografskim območjem temelji na slovesu proizvoda. Čebula ‚Scalogno di Romagna‘ je znana kot poseben ekotip šalotke z lastnimi značilnostmi, ki se razlikujejo od drugih vrst na trgu.“

Zemljišča, primerna za gojenje čebule „Scalogno di Romagna“, so hribovita, s teksturo tal, ki so srednje težka do glinasta, suha, bogata s kalijem in organskimi snovmi, dobro izpostavljena in dobro odcedna. Ta tla so značilna za kredni greben, imenovan La Vena dei Gessi Romagnola (Romanjsko kredno rebro), ki se razprostira čez velik del proizvodnega območja ter vpliva na celotno območje, saj daje tlom določeno mero bazičnosti. Ozemlje proizvodnega območja je znano tudi kot zdraviliško območje, za katero so značilne žveplove sestavine v tleh in vodi.

Te okoljske značilnosti zaradi žveplovih sestavin tako vplivajo na aromatične lastnosti rastlin iz družine Liliaceae.

Mikrobna flora tal s stalno encimsko aktivnostjo med shranjevanjem ali sušenjem prispeva k razvoju značilnega sladke in nežne arome čebule „Scalogno di Romagna“, pa tudi ostrega vonja.

Posebnost čebule „Scalogno di Romagna“ je, da ne tvori cvetov; zato je edina možna in dovoljena metoda za njeno gojenje presajanje čebulic. Čebula je zaradi te lastnosti skozi stoletja ohranila svojo gensko poreklo in značilnosti posebnega ekotipa, saj ni naravne ali umetne izmenjave cvetnega prahu z drugimi vrstami, kar pomeni, da ni bila podvržena križanju ali genskim spremembam, ki so značilni za druge sorte na trgu.

Čebula „Scalogno di Romagna“ ni bila nikoli najdena v naravi, kar pomeni, da so Kelti, ki so jo prinesli v Romanjo, gojili izviren in pristen proizvod, ki ga nikakor ni mogoče zamenjati, zamešati ali nadomestiti s katero koli drugo čebulnico iz družine Liliacea.

Čebula „Scalogno di Romagna“ je jasno povezana z lokalnim območjem: pridelovalci, tudi tisti, ki na svojem vrtu gojijo nekaj kvadratnih metrov šalotke, so prav tako zaslužni, da se ta dragoceni poklon rodovitni zemlji Romanje ni izgubil in se prenaša naprej. Pri izboru čebulic je zelo pomembno tudi znanje pridelovalcev, ki to počnejo z vrhunsko spretnostjo. Del nabranih čebulic je namenjen za uživanje, običajno pa se za ponovno sajenje uporabijo tiste, ki so srednje velike in bolj ukrivljene oblike.

Ta proizvod omenjajo številni avtorji, na primer Corrado Contoli, ki se je rodil in živel v Lugu. V svoji knjigi Guida alla veritiera cucina romagnola (Vodnik po pristni romanjski kuhinji) iz leta 1963 je v poglavju ,Jedi iz svinjine‘ zapisal hvalnico šalotki, ki je hkrati pionirska in evokativna. Graziano Pozzetto v svoji knjigi Lo scalogno di Romagna (Šalotka iz Romanje) navaja druga pričevanja o opisu proizvoda in njegovi uporabi v številnih receptih iz prejšnjega stoletja. Knjiga Scalogno di Romagna – Cibo per Venere (Scalogno di Romagna – Hrana za Venero), izdana leta 2001. Številni lokalni kuharji čebulo „Scalogno di Romagna“ uporabljajo pri pripravi različnih jedi, med drugimi tudi Tarcisio Raccagni iz nekdanje restavracije Gigiolè v Brisighelli. Skušal je obnoviti srednjeveško kuhinjo na večerjah, ki jih je pripravljal za slovite srednjeveške festivale v Brisighelli.

Na spletnih straneh, kot so Giallo Zafferano, La Gazzetta del Gusto, Buonissimo, Geisha Gourmet in Taccuini Gastrosofici, je mogoče najti tudi spletne navedke, ki dokazujejo sloves čebule „Scalogno di Romagna“ in njeno uporabo kot začimbo za pripravo različnih jedi ali konzervirano v olju.

Zgodba čebule „Scalogno di Romagna“ je lepa in zgledna zgodba, ki je nastala zaradi vodilne vloge združenja Proloco di Riolo Terme, ki je leta 1993 priredilo prvi festival „Fiera dello Scalogno di Romagna“, ki še vedno poteka vsako leto konec julija.“

Ta sprememba zadeva tudi točko 5(f) povzetka in se nanaša na točko 5 enotnega dokumenta.

Pregledi

Besedilo o pregledih, ki ni vključeno v sedanjo specifikacijo, se glasi:

„Skladnost s specifikacijo proizvoda se preverja v skladu s členom 37 Uredbe (EU) št. 1151/2012. Nadzorni organ, pristojen za preverjanje specifikacije, je Check Fruit, s sedežem na naslovu Via Dei Mille 24, 40121 Bologna, Italy, tel. +39 0516494836, faks + 39 0516494813, e-naslov: info@checkfruit.it.“

Ta sprememba zadeva tudi točko 5(g) povzetka.

Označevanje

Člen 7 se spremeni:

1.

— stavek:

„Vsebnik mora biti vedno zapečaten tako, da vsebine ni mogoče odstraniti, ne da bi se uničil vsebnik.“

je bil spremenjen tako:

„Embalaža mora biti vedno zapečatena tako, da vsebine ni mogoče odstraniti, ne da bi se uničila embalaža.“

Beseda „contenitore“ (vsebnik) je bila (v izvirniku v italijanščini) nadomeščena z ustreznejšo besedo „confezione“ (embalaža).

— Stavek: „Vsebnik mora biti opremljen z napisom ‚Scalogno di Romagna‘, ki mu takoj sledi napis ‚zaščitena geografska označba‘, v enaki velikosti.“

je bil spremenjen tako:

„Embalaža, kite ali šopki morajo biti opremljeni z napisom ‚Scalogno di Romagna‘, ki mu takoj sledi napis ‚zaščitena geografska označba‘, v enaki velikosti.“

Zdaj velja obveznost uporabe oznake z informacijami o vseh vrstah embalaže. Oznaka vsebuje potrebne informacije in jo je mogoče enostavno prilagoditi različnim vrstam embalaže iz specifikacije.

— Stavek: „Vsako vrsto embalaže mora odobriti dežela Emilija-Romanja.“

je bil izbrisan, ker ni skladen z veljavno zakonodajo.

— Stavek: „Na zahtevo zadevnih proizvajalcev se lahko uporabi grafični znak. Ta znak ustreza grafični podobi, vključno s kakršnimi koli referenčnimi barvami, slikovnim ali specifičnim in nedvoumnim logotipom, in se mora vedno uporabljati skupaj z geografsko označbo.“

je bil spremenjen tako:

„Spodnji razlikovalni logotip mora biti prikazan v skladu z navedeno grafično podobo.“

Zato je obvezna uporaba grafičnega simbola, vključno s tehnično dokumentacijo, ki opisuje njegove značilnosti.

— Stavek: „Navedba ‚Prodotto in Italia‘ (Proizvedeno v Italiji) mora biti vidna tudi na serijah, ki so namenjene izvozu.“

je bil spremenjen tako:

„Navedba ‚Prodotto in Italia‘ (Proizvedeno v Italiji) mora prav tako biti vidna.“

Navedba „Proizvedeno v Italiji“ je obvezna na vseh etiketah za vse serije, ne le za tiste, ki so namenjene za izvoz, s čimer se tudi v korist italijanskega potrošnika poudari, da gre za proizvod, pridelan v Italiji.

Ta sprememba zadeva tudi točko 5(h) povzetka in se nanaša na točko 3.6 enotnega dokumenta.

Drugo

Pakiranje

2. Člen 6: „Čebula ‚Scalogno di Romagna‘ mora imeti ob sprostitvi na trg naslednje značilnosti: (A) sveži proizvod: — šopki, težki približno 500 gramov, zavezani nad čebulicami, na koncu zavezani z rafijo. (B) suh proizvod: (1) šopki čebulic, ki tehtajo približno 500 g. Šopki morajo biti sestavljeni iz večjih čebulic enotne velikosti. Šopki se nad vrhom čebulice zelo tesno zavežejo z rafijo, listi pa se odrežejo 5 cm nad vozlom. (2) kite. Čebulice je treba razvrstiti in jih splesti v kito s samimi listi ali z rafijo. (3) posušene čebulice v plastičnih mrežicah po 100 g.“

je bil spremenjen tako:

„Čebula ‚Scalogno di Romagna‘ mora imeti ob sprostitvi na trg naslednje značilnosti:

(A) sveži proizvod: — šopki od 100 g do 1 kg, zvezani z rafijo ali drugimi vlakni rastlinskega izvora.

(B) posušen proizvod: (1) šopki od 100 g do 1 kg, pri koncu zvezani z rafijo ali drugimi vlakni rastlinskega izvora. Šopki morajo biti sestavljeni iz čebulic enotne velikosti. Šopki se nad vrhom čebulice zelo tesno povežejo z rafijo, listi pa se odrežejo 5 cm nad vozlom. (2) kite iz izbranih čebulic enotne velikosti, spletene bodisi z listi bodisi z rafijo ali drugimi rastlinskimi vlakni. (3) zapečatene mreže, vreče ali zaboji: posušene čebulice različnih velikosti in brez korenin se lahko pakirajo v zapečatene mreže, vreče ali zaboje iz materiala, primernega za pakiranje živil, ki tehtajo od 100 g do 5 kg.

Zgoraj opisani proizvodi se lahko sprostijo na trg tudi v embalaži iz lesa, plastike, papirja, kartona ali naravnih rastlinskih materialov v skladu z veljavno zakonodajo.

Na prodajnem mestu je dovoljeno prodajati proizvod tudi v kosih iz zapečatene embalaže ali zabojev, če je proizvod nameščen v posebne posode ali vsebnike, na katerih so na vidnem mestu navedeni enaki podatki, kot so v specifikaciji proizvoda zahtevani za embalažo.

Čebulice, namenjene za predelavo, se lahko dostavijo tudi v razsutem stanju, v pakiranjih ali vsebnikih, ki so v skladu z veljavno zakonodajo in so vsaj na eni strani čitljivo in vidno označene z napisom ‚Scalogno di Romagna ZGO, namenjeno za predelavo.“

Člen o pakiranju je bil posodobljen, da se prilagodi sedanjim zahtevam trga, poenostavi postopek predstavitve in omogoči pakiranje v pakete od 100 g do 1 kg ter doda pakiranje v mreže, vreče ali zaboje.

Poleg informacij na pakiranju, zaradi katerih je potrošniku na voljo več vrst pakiranj, je bilo poenostavljeno tudi ravnanje s proizvodom, namenjenim samo za predelavo. V navadi je, da se proizvod uporablja konzerviran v olju ali da se s čebulo „Scalogno di Romagna“ obogatijo nekateri živilski proizvodi ali pripravki. Ta sprememba omogoča, da se proizvod, namenjen za predelavo, pakira „v razsutem stanju“.

Ta sprememba zadeva tudi točko 5(h) povzetka in se nanaša na točko 3.5 enotnega dokumenta.

Spremembe besedila

— Naslovi členov so bili vključeni v specifikacijo, da bi bolje opredelili vsebino posameznega člena.

ENOTNI DOKUMENT

„Scalogno di Romagna“

EU št.: PGI-IT-1539-AM01 – 11.1.2021

ZOP ( ) ZGO (X)

1. Ime [zop ali zgo]

„Scalogno di Romagna“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Označba „Scalogno di Romagna“ se nanaša izključno na čebulo vrste Allium ascalonicum, ekotip romagna.

Čebulice „Scalogno di Romagna“ so podolgovate oblike, ki spominja na bučko, imajo trdo zunanjo lupino, ki je lahko rumene, kožne, rumenorjave, rjave ali sive barve, medtem ko je mesnati notranji del od bele do vijolične barve s progami.

Ekotip romagna ima dolge upognjene korenine in koničaste svetlo zelene liste.

Ob obiranju se čebulice združijo v šop, ki ga sestavlja različno število čebulic, med seboj povezanih s koreninami.

Imajo oster vonj. Sladek in nežen okus bolj spominja na čebulo kot na česen. Njihove aromatične lastnosti so podobne lastnostim rastlin iz družine Liliaceae, saj nanje vplivajo velike količine žvepla, ki ga absorbirajo iz tal, kar je mezoelement, ki jim daje značilna okus in vonj.

Uživajo se sveže ali posušene, pogosto pa se tudi konzervirajo v olju.

Po vseh teh lastnostih se jasno razlikujejo od drugih vrst šalotke.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje čebule „Scalogno di Romagna“ do pobiranja pridelka morajo potekati izključno na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Čebula „Scalogno di Romagna“ mora imeti ob sprostitvi na trg naslednje značilnosti:

(A) svež proizvod: — šopki od 100 g do 1 kg, zvezani z rafijo ali drugimi vlakni rastlinskega izvora.

(B) posušen proizvod: (1) šopki od 100 g do 1 kg, pri koncu zvezani z rafijo ali drugimi vlakni rastlinskega izvora. Šopki morajo biti sestavljeni iz čebulic enotne velikosti. Šopki se nad vrhom čebulice zelo tesno povežejo z rafijo, listi pa se odrežejo 5 cm nad vozlom. (2) kite iz izbranih čebulic enotne velikosti, spletene bodisi z listi bodisi z rafijo ali drugimi rastlinskimi vlakni. (3) zapečatene mreže, vreče ali zaboji: posušene čebulice različnih velikosti in brez korenin se lahko pakirajo v zapečatene mreže, vreče ali zaboje iz materiala, primernega za pakiranje živil, ki tehtajo od 100 g do 5 kg.

Zgoraj opisani proizvodi se lahko sprostijo na trg tudi v embalaži iz lesa, plastike, papirja, kartona ali naravnih rastlinskih materialov v skladu z veljavno zakonodajo.

Na prodajnem mestu je dovoljeno prodajati proizvod tudi v kosih iz zapečatene embalaže ali zabojev, če je proizvod nameščen v posebne posode ali vsebnike, na katerih so na vidnem mestu navedeni enaki podatki, kot so v specifikaciji proizvoda zahtevani za embalažo.

Čebulice, namenjene za predelavo, se lahko dostavijo tudi v razsutem stanju, v pakiranjih ali vsebnikih, ki so v skladu z veljavno zakonodajo in so vsaj na eni strani čitljivo in vidno označene z napisom „Scalogno di Romagna ZGO, namenjeno za predelavo“.

3.6. Posebna pravila za označevanje proizvoda, za katerega se uporablja registrirano ime

Pri trženju v prehrambne namene mora biti čebula „Scalogno di Romagna“ zapakirana na način, ki omogoča pritrjevanje posebnih oznak. Embalaža mora biti vedno zaprta tako, da vsebine ni mogoče odstraniti, ne da bi se pri tem raztrgala embalaža.

Embalaža, kite ali šopki morajo biti opremljeni z napisom „Scalogno di Romagna“, ki mu takoj sledi napis „zaščitena geografska označba“, v enaki velikosti.

V istem vidnem polju morajo biti navedeni ime, naziv podjetja in naslov pakirnice ter prvotna bruto teža.

Napis „zaščitena geografska označba“ se lahko ponovi kjer koli drugje na embalaži ali etiketi, tudi kot kratica ZGO .

Spodnji razlikovalni logotip mora biti prikazan v skladu z navedeno grafično podobo.

Navedba „Prodotto in Italia“ (Proizvedeno v Italiji) mora prav tako biti vidna.

4. Jedrnata opredelitev geografskega območja

Proizvodno območje obsega del dežele Emilije-Romanje, ki je primeren za gojenje vrste Allium ascalonicum, in zajema naslednje občine:

— pokrajina Ravena: Brisighella, Càsola Valsenio, Castelbolognese, Faenza, Riolo Terme in Solarolo;

— pokrajina Forlì-Cesena: Modigliana in Tredozio;

— pokrajina Bologna: Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola in Mordano.

5. Povezava z geografskim območjem

Povezava čebule „Scalogno di Romagna“ z geografskim območjem temelji na slovesu proizvoda. Čebula „Scalogno di Romagna“ je znana kot poseben ekotip šalotke z lastnimi značilnostmi, ki se razlikujejo od drugih vrst na trgu.

Zemljišča, primerna za gojenje čebule „Scalogno di Romagna“, so hribovita, s teksturo tal, ki so srednje težka do glinasta, suha, bogata s kalijem in organskimi snovmi, dobro izpostavljena in dobro odcedna. Ta tla so značilna za kredni greben, imenovan La Vena dei Gessi Romagnola (Romanjsko kredno rebro), ki se razprostira čez velik del proizvodnega območja ter vpliva na celotno območje, saj daje tlom določeno mero bazičnosti. Ozemlje proizvodnega območja je znano tudi kot zdraviliško območje, za katero so značilne žveplove sestavine v tleh in vodi.

Te okoljske značilnosti zaradi žveplovih sestavin tako vplivajo na aromatične lastnosti rastlin iz družine Liliaceae.

Mikrobna flora tal s stalno encimsko aktivnostjo med shranjevanjem ali sušenjem prispeva k razvoju značilnega sladke in nežne arome čebule „Scalogno di Romagna“, pa tudi ostrega vonja.

Posebnost čebule „Scalogno di Romagna“ je, da ne tvori cvetov; zato je edina možna in dovoljena metoda za njeno gojenje presajanje čebulic. Čebula je zaradi te lastnosti skozi stoletja ohranila svojo gensko poreklo in značilnosti posebnega ekotipa, saj ni naravne ali umetne izmenjave cvetnega prahu z drugimi vrstami, kar pomeni, da ni bila podvržena križanju ali genskim spremembam, ki so značilni za druge sorte na trgu.

Čebula „Scalogno di Romagna“ ni bila nikoli najdena v naravi, kar pomeni, da so Kelti, ki so jo prinesli v Romanjo, gojili izviren in pristen proizvod, ki ga nikakor ni mogoče zamenjati, zamešati ali nadomestiti s katero koli drugo čebulnico iz družine Liliacea.

Čebula „Scalogno di Romagna“ je jasno povezana z lokalnim območjem: pridelovalci, tudi tisti, ki na svojem vrtu gojijo nekaj kvadratnih metrov šalotke, so prav tako zaslužni, da se ta dragoceni poklon rodovitni zemlji Romanje ni izgubil in se prenaša naprej. Pri izboru čebulic je zelo pomembno tudi znanje pridelovalcev, ki to počnejo z vrhunsko spretnostjo. Del nabranih čebulic je namenjen za uživanje, običajno pa se za ponovno sajenje uporabijo tiste, ki so srednje velike in bolj ukrivljene oblike.

Ta proizvod omenjajo številni avtorji, na primer Corrado Contoli, ki se je rodil in živel v Lugu. V svoji knjigi Guida alla veritiera cucina romagnola (Vodnik po pristni romanjski kuhinji) iz leta 1963 je v poglavju „Jedi iz svinjine“ zapisal hvalnico šalotki, ki je hkrati pionirska in evokativna. Graziano Pozzetto v svoji knjigi Lo scalogno di Romagna (Šalotka iz Romanje) navaja druga pričevanja o opisu proizvoda in njegovi uporabi v številnih receptih iz prejšnjega stoletja. Knjiga Scalogno di Romagna – Cibo per Venere (Scalogno di Romagna – Hrana za Venero), izdana leta 2001. Številni lokalni kuharji čebulo „Scalogno di Romagna“ uporabljajo pri pripravi različnih jedi, med drugimi tudi Tarcisio Raccagni iz nekdanje restavracije Gigiolè v Brisighelli. Skušal je obnoviti srednjeveško kuhinjo na večerjah, ki jih je pripravljal za slovite srednjeveške festivale v Brisighelli.

Na spletnih straneh, kot so Giallo Zafferano, La Gazzetta del Gusto, Buonissimo, Geisha Gourmet in Taccuini Gastrosofici, je mogoče najti tudi spletne navedke, ki dokazujejo sloves čebule „Scalogno di Romagna“ in njeno uporabo kot začimbo za pripravo različnih jedi ali konzervirano v olju.

Zgodba čebule „Scalogno di Romagna“ je lepa in zgledna zgodba, ki je nastala zaradi vodilne vloge združenja Proloco di Riolo Terme, ki je leta 1993 priredilo prvi festival „Fiera dello Scalogno di Romagna“, ki še vedno poteka vsako leto konec julija.

Sklic na objavo specifikacije

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 343, 14.12.2012, str. 1.